Leider isch denn de Mittwuch, womer  richtig Flughafe händ müesse, en Fiirtig gsii. Fascht kei Fähre, und bi de Büs wieder dasselbe wie uf em Hiiwäg - vieli meined, es müessti eigentli Büs haa, aber jede seit, je nach Fäscht wo de Busfahrer am Tag vorher gsii isch, fahrt er vermuetli ned. So hämer üs denn es tüürs Hotel-Shuttle gönnt und defür vom Fährehafe z'Tahiti an Flughafe mit zwei anderne zämegleit fürs Taxi und so hät s'Gäld fürs zNacht und üses Standardsouvenir (wär weiss wases isch?) locker glanged - und de Schwiitzer und de Chilen,  womer sTaxi mit ne teilt händ, händ au no mängs interessants z'verzelle ghaa. Dur das, dass mer nämli trotz Fiirtig rächt zügig vorwärts cho sind, hämer am Flughafe viel, viel voorig Ziit ghaa. Und schlussändlich au wieder üsi Kollege vom Tauchboot vo Cairns wieder troffe, wo üs ja z'Neuseeland voruusgreist sind und de Rescht vo de Destinatione uf de Wältreis gnau glich wie mir händ.